สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 4 ก.ย.58
4 ก.ย. 2558

– เงินเยนอยู่ที่ระดับ 119.70/75 เยน/ดอลลาร์ จากเย็นวานนี้ที่อยู่ที่ระดับ 120.35/39 เยน/ดอลลาร์
– ส่วนเงินยูโรอยู่ที่ระดับ 1.1127/1130 ดอลลาร์/ยูโร จากเย็นวานนี้ที่อยู่ที่ระดับ 1.1224/1227 ดอลลาร์/ยูโร
– ดัชนี SET ปิดวันนี้ที่ระดับ 1,370.75 จุด ลดลง 12.73 จุด หรือ 0.92% มูลค่าการซื้อขาย 34,133.90 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,249.98 ล้านบาท (SET+MAI)
 
– นายสมคิด จาตุศรีพิทักษ์ รองนายกรัฐมนตรี เตรียมที่จะเสนอมาตรการช่วยเหลือเอสเอ็มอีเข้าสู่ที่ประชุมครม.ในสัปดาห์หน้า โดยเบื้องต้นการช่วยเหลือจะแบ่งเป็น 2 ระยะ ซึ่งระยะแรกจะให้เอสเอ็มอีสามารถเข้าถึงแหล่งเงินทุนได้ โดยให้ธนาคารออมสินพิจารณาเรื่องการปล่อยสินเชื่อ โดยให้ส่งรายละเอียดมายังกระทรวงการคลังในวันที่ 7 ก.ย. ก่อนจะนำเสนอต่อที่ประชุมครม.ในวันที่ 8 ก.ย.ต่อไป
– นางอรรชกา สีบุญเรือง รมว.อุตสาหกรรม กล่าวว่า สำหรับแผนการช่วยเหลือเอสเอ็มอี ที่จะนำเสนอต่อนายสมคิด คาดว่าจะใช้เงินไม่ต่ำกว่า 1.04 แสนล้านบาท – ผู้ประกอบการอุตสาหกรรมขนาดกลางและขนาดย่อม (SME) ขานรับแพ็กเกจมาตรการกระตุ้นเศรษฐกิจที่จะให้ความช่วยเหลือแก่กลุ่มเอสเอ็มอี ซึ่งรวมถึงการปล่อยวงเงินสินเชื่อเพิ่มเติมและการพัฒนาโครงสร้างระบบพื้นฐาน ซึ่งรมว.คลังเตรียมสรุปข้อมูลก่อนนำเสนอต่อคณะรัฐมนตรี (ครม.) ในสัปดาห์หน้า ซึ่งผู้ประกอบการเชื่อว่าจะทำให้เศรษฐกิจไทยมีสัญญาณที่ดีขึ้น
– พล.อ.อนันตพร กาญจนรัตน์ รมว.พลังงาน เปิดเผยว่า ที่ประชุมคณะกรรมการนโยบายพลังงาน (กบง.) ในวันที่ 7 กันยายนนี้ จะมีการพิจารณาราคาก๊าซแอลพีจีประจำเดือนกันยายน โดยอาจปรับลดลง เนื่องราคาแอลพีจีในตลาดโลกเดือนนี้ปรับลดลงมาอยู่ที่ 334 ดอลลาร์สหรัฐต่อตัน เทียบจากเดือนที่แล้วอยู่ที่ 379 ดอลลาร์สหรัฐต่อตัน ดังนั้นอาจพิจารณาราคาขายปลีกแอลพีจีลดลง จากปัจจุบันอยู่ที่ 22.96 บาทต่อกิโลกรัม
– นายนารายานา โคเชอร์ลาโคตา ประธานธนาคารกลางสหรัฐ (FED) สาขามินนิอาโพลิส ไม่เห็นด้วยกับการปรับขึ้นอัตราดอกเบี้ยระยะสั้นของเฟดภายในปีนี้ เพราะเมื่อพิจารณาถึงอัตราเงินเฟ้อที่ยังคงอยู่ที่ระดับต่ำกว่าเป้าหมายของเฟดที่ 2% การปรับขึ้นอัตราดอกเบี้ยในระยะสั้นในปีนี้จึงเป็นเรื่องที่ไม่เหมาะสม เนื่องจากการดำเนินการดังกล่าวจะทำให้อัตราเงินเฟ้อกลับขึ้นไปสู่ระดับเป้าหมายช้าลง”
– นายวิลเลียม เมอร์เรย์ รองโฆษกกองทุนการเงินระหว่างประเทศ (IMF) ระบุว่า ความผันผวนในตลาดในช่วงที่ผ่านมาไม่ใช่เหตุผลที่ต้องวิตกกังวลเกี่ยวกับจีน และการพิจารณาทบทวนเพื่อรวมเงินหยวนไว้ในตะกร้าสกุลเงิน SDR
 
ที่มา: สำนักข่าวอินโฟเควสท์